መንግሥት በኦነግ ሸኔ እና በጉሙዝ ታጣቂዎች ላይ ጠንካራና ፈጣን እርምጃ እንዲወስድ ተጠየቀ
መተከል (ኢዜአ)፡- የኦነግ ሸኔ እና የጉሙዝ ታጣቂዎች በመተከል ዞን በዜጎች ላይ የሚያደርሱትን ጥቃት ለመከላከል መንግሥት ጠንካራና ፈጣን እርምጃ እንዲወስድ የአካባቢው ነዋሪዎች ጠየቁ። በጠቅላይ ሚኒስትር ዶክተር አብይ አህመድ የተቋቋመው የተቀናጀ ግብረ ኃይል በበኩሉ ከኅብረተሰቡ መረጃ በማቀበል ለዘመቻው እንቅፋት የሆኑ ግለሰቦችን ማጋለጥ እንዳለበት አመለከቱ። ግብረ ኃይሉ በመተከል ዞን ድባጤ ወረዳ የጋሊሳ ቀበሌ ነዋሪዎችና ተጎጂዎች ጋር በወቅታዊ ጉዳዮች ላይ ትናንት ውይይት ባካሄደበት ወቅት ነዋሪዎች እንዳመለከቱት፤ በድባጤ ወረዳ ጋሊሳ ቀበሌ አማራ፣ ኦሮሞ፣ ጉሙዝ፣ ሽናሻና ሌሎችም የኢትዮጵያ ብሔሮች በጋራ በመተሳሰብ ኖረዋል። ከቅርብ ጊዜ ወዲህ
ግን የኦነግ ሸኔ
እና የጉሙዝ ታጣቂ
በሚፈጽሙት ማንነትን መሰረተ
ያደረገ ጥቃት የማህበረሰቡ
አብሮነት እንዲሸረሸር እያደረጉ
ነው ብለዋል። «አንድ
ብሔር አጥፊ ሌላው
ፍጹም አልሚ አይሆንም
ከሁሉም አጥፊዎች ይኖራሉ» የሚሉት አስተያየት ሰጪዎቹ ጥፋተኛን ለይቶ ለሕግ ማቅረብ ግን ከሁሉም የሚጠበቅ ተግባር እንደሆነ አመልክተዋል። መንግሥት በታጣቂዎች ላይ ፈጣንና የማያዳግም እርምጃ መውሰድ እንዳለበት ያመለከቱት ነዋሪዎቹ፣ ችግሩን ከመንግሥት ጋር ሆነው ለመፍታት ዝግጁነታቸውን አረጋግጠዋል። ማንነትን መሠረት ያደረገ ጥቃት ተፈፅሞባቸው ነገር ግን በሕይወት የተረፉ ዜጎች አስፈላጊው የሰብዓዊ እርዳታ እየተደረገላቸው እንዳልሆነም ጠቁመው፣ በጉልበቱ ለፍቶና ደክሞ የሚሰራን አርሶ አደር በማንነት ለይቶ ማጥቃትና ከአካባቢው እንዲፈናቀል የሚሰሩ ቡድኖችን መንግሥት ሊያስቆምና እርምጃም ሊወሰድ ይገባል ብለዋል። የኦነግ ሸኔ እና የጉሙዝ ታጣቂዎች ጫካ ሆነው ንጹሃንን ሲያጠቁ ከኅብረተሰቡ ጋር ተቀላቅለው የሽፍቶቹ ስንቅ አቀባይ የሆኑ ተለይተው ተጠያቂ መሆን እንዳለባቸውም ጠይቀዋል። መንግሥት ሕግ ለማስከበር በቂ አቅም ቢኖረውም በመተከል ዞን ለሚፈጸመው ዘግናኝ ጥቃት የሚሰጠው ምላሽ ግን በቂ አይደለም ሲሉም ቅሬታቸውን ገልጸዋል። ለሕዝቡ የወገኑ የጉሙዝ ብልጽግና ኃላፊ ሳይቀር በሽፍታው ስለመገደሉ በማንሳት የደገፍነው ብልጽግና ፓርቲ ግን በሽፍታው ላይ ተገቢውን እርምጃ አልወሰደም ብለዋል። የኦሮሚያ ክልል ተወካይ የኮማንድ ፖስት አባል አቶ በዙ ዋቅቤካ፤ ኦነግ ሸኔ በመጀመሪያ የጎዳው እታገልለታለሁ ያለውን የኦሮሞን ሕዝብ መሆኑን በማንሳት ቡድኑ ከራሱ ጥቅም ውጪ ለሰብዓዊ ፍጡር ደንታ የለውም ብለዋል። በመሆኑም ማህበረሰቡ ይህን አረመኔያዊ ቡድን ለማጥፋት በጋራ ሆኖ ሊዋጋው እንደሚገባ አመልክተዋል። የአማራ ክልል ተወካይ የኮማንድ ፖስት አባል አቶ በላይ ዘለቀ በበኩላቸው፣ በንጹሃን ዜጎች ላይ የሚደርሰው ማንነትን መሰረት ያደረገ ጥቃት የብሔሮች ሳይሆን የማንንም ብሔር የማይወክሉ የተወገደው ህወሓት አስተሳሰብ ቅሪቶች ናቸው ብለዋል። የቤኒሻንጉል ጉሙዝ ክልል ብልጽግና ፓርቲ ጽሕፈት ቤት ኃላፊ አቶ ኢስሀቅ አብዱልቃድር፤ ተጎጂዎች በመንግሥት በኩል አስፈላጊው ድጋፍ እንደሚደረግላቸው አረጋግጠዋል። በቀጣይ ሁሉንም በጋራ የሚያገለግሉ ሚሊሻዎች እንደሚደራጁ ገልጸው፤ ሕዝቡ ሁሉንም በቅንነት ያገለግላሉ የሚለውን ለይቶ እንዲሰጥ ጠይቀዋል። አሁን ባለው ሁኔታ መሣሪያ ያላቸው ግለሰቦች በሕጋዊ መንገድ እያስመዘገቡ እራሳቸውን መከላከል እንደሚችሉም አስገንዘበዋል። የመተከል የተቀናጀ ግብረ ኃይል አባል ብርጋዴር ጀነራል አለማየሁ ወልዴ፤ ሰራዊቱ ማንኛውንም መስዋዕትነት ከፍሎ አካባቢውን ከሽፍታው ያፀጸዳዋል ሲሉ አረጋግጠዋል። ነገር ግን የጥፋት ቡድኑን አባላት በማጋለጥ በኩል ማህበረሰቡ ትብብሩን እንዲያጠናክር ጠይቀዋል። ግብረ
ኃይሉ የመተከልን የጸጥታና
ሕግ የማስከበር ሥራ
ከተረከበ በኋላ በዞኑ
አንጻራዊ ሰላም ቢኖርም
ጥር 4 ቀን 2013 ዓ.ም
በድባጤ ወረዳ ዳሊቲ
ጋሊሳ ቀበሌ የ74
ንጹሃን ዜጎች ሕይወት
ማለፉ ይታወሳል።አዲስ ዘመን ታህሳስ 13/2013